《次韵和端夫游谷隐》
宋代·邹浩

我生泉石中，清赏殊不足。得官汉上来，邂逅亦溪谷。

他时长安汉，用此汉外赎。城南百馀里，洒落自风俗。

招提密相忘，一一俨西竺。缅维作者谋，永集荆楚福。

兴国最佳胜，千柱列岩屋。前疏白马泉，后据双凤麓。

衲衣拥云外，拄杖倚藤竹。天龙咫尺耳，入户体生粟。

谁为逢氏迷，不复枨也欲。落英无再红，秀发岂常绿。

共将香火心，稽首千手目。老僧独何为，瞬我掣电速。

已矣勿重言，良药反成毒。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。